ועדת החוקה, חוק ומשפט, כנסת 15, פרוטוקול מספר 512, 2002-07-23 10:00

מיכאל איתן: שלום לכולם.

מיכאל איתן: אני פותח את הישיבה.

מיכאל איתן: האם יש בעיה בשני הנושאים הראשונים שעל סדר היום?

סיגל קוגוט: לא, אפשר לאשר אותם בכפוף לאישור שר האוצר.

מיכאל איתן: אם כן אנחנו מאשרים את התקנות שבסעיף 1 ובסעיף 2 לסדר היום, בכפוף לאישור שר האוצר שעדיין חסר מבחינה פורמלית.

דורית ואג: נשלח את מכתב האישור הפורמלי ברגע שיגיע אישור שר האוצר בכתב אלינו.

דורית ואג: 3.

דורית ואג: צו בתי המשפט (שינוי התוספת השלישית לחוק), התשס"ב-2002, אישור התקנות והצו

מיכאל איתן: אני מבקש שנציג אחד המשרדים הממשלתיים הנוגעים לדבר יציג את הנושא.

מני מזוז: פורמלית מדובר בנושא של שר המשפטים אף על פי שהפנייה היא של משרד התשתיות.

מני מזוז: נציג משרד התשתיות שמצטרף כעת לדיון יבהיר את הנושא.

תמי סלע: אני מבקשת לשאול את נציג משרד התשתיות שאלה: הבנתי שהתיקון לחוק המים שבעקבותיו רוצים להעביר את הסמכות לבתי המשפט לעניינים מקומיים הוא בעיקר לצורך התקנות החדשות שהותקנו בעניין רחיצת מכוניות והשקיית גינות.

שלמה אבוהב: לא רק לנושאים אלה.

סיגל קוגוט: כלומר רוצים שכל התקנות מכוח חוק המים יידונו בבית המשפט לעניינים מנהליים?

שלמה אבוהב: מצאנו, גם בדיון עם הרשויות המקומיות, שהדרך היחידה לגרום לכך שהרשות המקומית אכן תאכוף את החוק היא אם יהיה לה מניע לכך.

שלמה אבוהב: לכן נבנה המבנה שקובע שהעברה תהפוך לעברה מנהלית, שבית המשפט המוסמך יהיה בית המשפט לעניינים מקומיים ושהכסף שיתקבל מהקנסות יגיע לרשויות המקומיות.

מיכאל איתן: אנחנו מתבקשים להוסיף את חוק המים לתוספת השלישית.

אלון גילון: נכון, הכוונה לתוספת השלישית לחוק בתי המשפט.

מני מזוז: בתי המשפט לעניינים מקומיים דנים בעברות מוניציפליות.

מני מזוז: התוספת השלישית היא רשימה של חוקים שבסמכות בית המשפט לעניינים מקומיים.

מני מזוז: כשהיועץ המשפטי לממשלה נותן הסמכה לתובע עירוני, ההסמכה היא לפי הרשימה.

מיכאל איתן: וכעת הוועדה מתבקשת להוסיף לתוספת עוד נושא, להוסיף סמכות לבתי המשפט לעניינים מקומיים?

מני מזוז: נכון, כדי שבתי משפט לעניינים מקומיים יוכלו לדון בעברות על חוק המים.

סיגל קוגוט: שאלנו את השאלה לעיל רק כדי לברר אם רוצים לצמצם נושאים מסוימים ולא לכלול את כל חוק המים, אך כעת התברר שהמשמעות היא שכל העברות על חוק המים יידונו בבית המשפט לעניינים מקומיים.

תמי סלע: מה בנוגע למקרים שהרשות המקומית עצמה היא העבריינית?

מיכאל איתן: אך משרד ממשלתי ביקש בקשה ומשרד המשפטים הממונה על הנושא אומר שהכול בסדר מבחינתו, מדוע עלינו, על הוועדה, להסתבך מעבר לכך?

מני מזוז: לגופו של עניין, בחוק המים עצמו כתוב שהקנסות יעברו לרשות המקומית למעט במקרים שכתב האישום הוא נגד הרשות עצמה.

מני מזוז: ממילא אין בעיה.

מני מזוז: זה כתוב בדברי ההסבר.

מיכאל איתן: מי יהיו התובעים?

מני מזוז: התובעים שמקבלים הסמכה לכך מהיועץ המשפטי לממשלה.

מני מזוז: הם עובדי עירייה או תובעים חיצוניים.

מני מזוז: הם מקבלים הנחיות מהיועץ המשפטי בלבד.

מני מזוז: אני מבהיר שאת כתבי האישום נגד העירייה לא מגישים התובעים של העירייה, אלא נציבות המים או הפרקליטות.

מיכאל איתן: הצו אושר.